### 4.     Orientering om afslutning af PCB-undersøgelserne i kommunale bygninger

**Åbent**

Sagsnr.: 326-2014-107728     J.nr.: 82.00.00           Dokumentnr.:
Robert Jepsen

**Sagstype**

Orientering.

**Resume og sagens baggrund**

På baggrund af en forudgående screening af risikoen for PCB
i kommunale bygninger har Kommunalbestyrelsen den 29. april 2015 truffet
beslutning om at igangsætte nærmere undersøgelser af et afgrænset antal
bygninger. De første 44 bygninger er blevet undersøgt i 2015- 2017 og de sidste
30 i 2018 samt en enkelt opfølgning i 2020. Resultaterne af PCB-undersøgelserne
i 2018 i de udtagne bygninger foreligger nu. Samlet viser resultaterne, at der
har været én ejendom, hvor der skulle gennemføres tiltag. Disse er igangsat.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Teknik- og Miljøudvalget.

**Sagsfremstilling**

Baggrund

Den 29. april 2015 besluttede Kommunalbestyrelsen at
igangsætte undersøgelser for PCB i indendørsluften i en række kommunale
bygninger. Undersøgelsen blev igangsat på baggrund af en indledende screening
af bygningerne. Screeningen er grundlaget for hvilke bygninger, der er udtaget
til pcb-undersøgelse. I første omgang blev bygninger med høj og mellem risiko
udtaget og undersøgt.

Der blev fastsat en prioriteret rækkefølge for
PCB-undersøgelsen af bygningerne. Overordnet set er prioriteringen foretaget på
baggrund af en screening for PCB-risiko, nutidig og fremtidig anvendelse samt
vedligeholdelsestilstand af de enkelte bygninger. Undersøgelsen blev opdelt i
tre puljer.

I 2015-2016 er de første 30 bygninger (**pulje I**)
blevet undersøgt for PCB. Resultater af disse undersøgelser er
Kommunalbestyrelsen blevet orienteret om den 25. maj 2016 og yderligere
resultater er fremlagt for Teknik- og Miljøudvalget den 10. november 2016.

I 2017 er de næste 14 bygninger (**pulje II**) blevet
undersøgt for PCB i indendørsluften. Resultaterne af undersøgelserne i 2017 er
Teknik- og Miljøudvalget blevet orienteret om den 1. marts 2018.

I løbet af 2018 er de sidste 30 bygninger (**pulje III**)
blevet undersøgt for PCB i indendørsluften. I en enkelt af bygningerne er en
opfølgende måling foretaget i vinteren 2020. Bygningernes anvendelse er blandt andet
fordelt mellem daginstitutioner, skoler, SFO’er, sportshaller, klubhuse,
specialområdet, plejecentre, lejeboliger og administration/fællesrum for
kolonihaver.

Handleplan for Skovbrynet 51

I pulje I blev der konstateret en ejendom med for høje
pcb-værdier. Det drejer sig om bygningsmassen på [adresse], Kalundborg.
Yderlige undersøgelser af PCB blev foretaget under pulje II og III for at
afdække PCB-problemets mere præcise omfang. Resultatet har vist et PCB-problem
i to af blokkene i bygningsmassen, som der skal handles på.

Der er iværksat en handleplan for [adresse] har fået fremlagt og godkendt den 27. maj 2020. De to
blokke med et PCB-problem, der indtil for nylig har huset SFO II og
Ungdomsskolen, er planlagt til at blive revet ned ultimo 2020.

Resultater af PCB-luftmålinger i 2018 - pulje III

Sundhedsstyrelsen (SST) har en anbefalet grænseværdi på 300
ngPCB/m3 i relation til, at der skal findes løsninger,
der reducerer PCB-niveauet. SST vurderer, at PCB i indendørsluften under 300 ngPCB/m3
ikke medfører en betydende, forøget helbredsrisiko.

Resultaterne af PCB-luftmålinger i de 30 bygninger i 2018
viser, at en enkelt bygning har et PCB-niveau over SST anbefalede grænseværdi.
Den bygning er målt igen i vinteren 2020. Det samlede resultat viser at
bygningens pcb-niveau ligger lige på grænseværdien. Derfor har det tekniske
område sendt det til udtalelse hos embedslægen. Embedslægen udtaler:

”*Styrelsen for Patientsikkerhed bemærker, at der er PCB i
indeklima, men på baggrund af kommunens redegørelse for brugen af lokalerne,
vurderer vi at udsættelsen for PCB i indeklima i stueetagen ikke medfører en
betydende forøget helbredsrisiko*”.

Af de øvrige 29 bygninger er kun målt PCB i tre bygninger
med et niveau på 46-89 ngPCB/m3. De tre målte PCB-værdier
i indendørsluften ligger væsentlig under SST grænseværdi på de 300 ngPCB/m3.
I de 26 resterende bygninger har PCB ikke været målbart. Dermed er der ingen
PCB-problemer i de 29 andre bygninger, der er blevet undersøgt i 2018.

Orientering til bygningernes brugere

Der sendes orientering ud til bygningernes brugere om
resultater af PCB-undersøgelsen i 2018.

Afslutning af PCB-undersøgelserne

Med disse sidste 30 bygninger er undersøgelsen for PCB i
indendørsluften i kommunale bygninger afsluttet.

Resultaterne fra undersøgelserne af bygninger med høj og
mellem risiko medfører, at der ikke igangsættes undersøgelser af bygninger med
lav risiko.

Udgifterne til målinger for PCB finansieres over de ordinære
byfornyelsesmidler, og kommunen får 50 % i refusion fra Statens
byfornyelsesmidler, idet der er undersøgt for sundhedsfare i bygningernes
indeklima.

**Økonomiske konsekvenser**

Ingen.